
        		Pirkimo Specialiųjų sąlygų 
	                       3 priedas			
PIRKIMO OBJEKTO DALIS
RENGINIO ORGANIZAVIMO PASLAUGŲ 
TECHNINĖ SPECIFIKACIJA

1. BENDRA INFORMACIJA

1.1. Perkančioji organizacija – Lietuvos Respublikos energetikos ministerija (toliau – perkančioji organizacija). 
1.2. Perkančioji organizacija planuoja renginį, kuris skirtas pristatyti Lietuvos energetikos sektorių ir bendrai Lietuvą (kultūrą, tradicijas, paveldą ir kt.) Lietuvos pirmininkavimo Europos Sąjungos Tarybai laikotarpiu. 
1.3. Numatomas orientacinis dalyvių skaičius: iki 70.
1.4. Renginio dalyviai: Europos Sąjungos šalių narių diplomatai (ES Tarybos energetikos ir atominių klausimų darbo grupių atašė), Europos Sąjungos ir susijusių institucijų atstovai, kitų valstybių atstovai. 
1.5. Renginio trukmė: 2 dienos.
1.6. Planuojama renginio data: 202704.22-23
1.7. Renginio programoje numatomas energetikos objektų Lietuvoje lankymas, kultūrinė ir pramoginė dalis. 
1.8.  Pirkimo objektas – renginio organizavimo paslauga (toliau – paslaugos), kurią sudaro perkančiosios organizacijos atstovų, kitų Europos Sąjungos šalių narių pareigūnų, kitų valstybių atstovų, Lietuvos Respublikos ir Europos Sąjungos institucijų atstovų vizito organizavimas. Taip pat tiesiogiai su vizito organizavimu susijusios konkrečios paslaugos, pvz., salių nuomos, transporto nuomos, maitinimo paslaugos, taip pat socialinės kultūrinės programos paslaugos ar panašios paslaugos. 
1.9. Paslaugos turi būti suteiktos perkančiosios organizacijos nustatytu laiku, bet ne vėliau kaip iki 2027 m. balandžio mėn. 23 d.
1.10. Maksimali lėšų suma, kurią planuojama skirti paslaugų įsigijimui, yra 35 000,00 Eur (trisdešimt penki tūkstančiai eurų) be PVM (42 350,00 Eur (keturiasdešimt du tūkstančiai trys šimtai penkiasdešimt eurų) su PVM)).
1.11. Paslaugų teikimo vieta – Lietuvos Respublika. Preliminariai renginio programa numatoma Vilniaus mieste, Ignalinos ir Visagino savivaldybėse bei Kauno rajono savivaldybėje, įskaitant energetikos infrastruktūros objektų lankymą. Galutinis renginio maršrutas ir lankomi objektai bus suderinti sutarties vykdymo metu.

2. TECHNINĖS SPECIFIKACIJOS NUOSTATOS

2.1 Paslaugas suteikianti organizacija (toliau – Paslaugų teikėjas) privalo užtikrinti visų renginio organizavimo paslaugų teikimą, įskaitant renginio planavimą, koordinavimą, logistiką, komunikaciją su paslaugų teikėjais, dalyvių aptarnavimą ir operatyvų problemų sprendimą renginio metu.
2.2 Paslaugų teikėjas privalo užtikrinti, kad renginio organizavimo sprendimai atitiktų oficialių valstybinių ir tarptautinių renginių organizavimo praktiką bei protokolą.
2.3 Paslaugų teikėjas privalo numatyti ir pasiūlyti logistikos sprendimus, užtikrinančius racionalų dalyvių judėjimą, efektyvų laiko panaudojimą ir dalyvių komfortą.
2.4 Paslaugų teikėjas ne vėliau kaip per 1 (vieną) mėnesį nuo Sutarties pasirašymo dienos privalo pateikti preliminarų renginio įgyvendinimo planą, kuriame būtų aiškiai identifikuoti pagrindiniai etapai, terminai, atsakomybės ir numatomi rezultatai
2.5 Paslaugų teikėjas privalo užtikrinti pakankamus žmogiškuosius išteklius kokybiškam sutarties vykdymui bei paskirti atsakingą projekto vadovą, kuris koordinuos visas su sutarties vykdymu susijusias veiklas.
2.6 Paslaugų teikėjas prisiima visą riziką dėl aplinkybių, nepriklausančių nuo Perkančiosios organizacijos, dėl kurių padidėja Paslaugų teikėjo išlaidos ar Sutarties vykdymas tampa sudėtingesnis. Bendroje pasiūlymo kainoje turi būti įvertintos visos numatomos Sutarties vykdymo sąnaudos. Paslaugų kaina negali būti didinama, išskyrus Pirkimo dokumentuose ir Sutartyje numatytus kainos peržiūros atvejus.
2.7 Paslaugų teikėjas privalo į bendrą pasiūlymo kainą įtraukti visas išlaidas ir mokėtinus mokesčius, būtinus tinkamam Sutarties vykdymui laiku bei visų Techninėje specifikacijoje numatytų paslaugų suteikimui, įskaitant, bet neapsiribojant, renginio planavimo, organizavimo, koordinavimo, administravimo, renginio vietų parinkimo ir nuomos, įrangos nuomos ir aptarnavimo, maitinimo, transporto, socialinės kultūrinės programos organizavimo, dekoravimo bei kitas su Sutarties vykdymu susijusias išlaidas ir visus mokesčius. Paslaugų teikėjui nebus atlyginamos jokios papildomos išlaidos, kurios nebuvo įtrauktos į pasiūlymo kainą, išskyrus atvejus, kai tokios išlaidos buvo iš anksto aiškiai ir raštu suderintos su Perkančiąja organizacija.

3. BENDRIEJI REIKALAVIMAI PASLAUGŲ TEIKĖJUI

3.1 Perkančiosios organizacijos renginio kalba – anglų kalba.
3.2 Užsakymo vykdymas gali būti pradedamas tik gavus raštišką Perkančiosios organizacijos patvirtinimą (elektroniniu paštu) dėl parengtos Paslaugų sąmatos, Paslaugų teikimo plano, terminų ir priemonių tinkamumo. 
3.3 Paslaugų teikėjas įsipareigoja kokybiškai teikti renginių organizavimo ir įgyvendinimo paslaugas, be to, užtikrinti kokybišką trečiųjų šalių prekių ir paslaugų suteikimą, kad Perkančiosios organizacijos organizuojamas renginys būtų įgyvendintas sklandžiai, laiku ir tokia apimtimi, kokia raštu sutarta su Perkančiąja organizacija.
3.4 Paslaugų teikėjas privalo užtikrinti pakankamos kompetencijos ir pajėgumo projekto komandą, reikalingą kokybiškam ir savalaikiam visų techninėje specifikacijoje numatytų paslaugų suteikimui.
3.5 Paslaugų teikėjas privalo užtikrinti, kad projekto komandos nariai būtų tinkamai pasirengę vykdyti jiems pavestas funkcijas, gebėtų operatyviai spręsti iškilusias situacijas ir užtikrintų profesionalų renginio dalyvių aptarnavimą.
3.6 Perkančiajai organizacijai pageidaujant, Paslaugų teikėjas įsipareigoja, pagal šalių iš anksto suderintą grafiką, teikti (el. paštu) raštiškas ataskaitas apie tarpinius Paslaugų teikimo rezultatus, taip pat pateikti ataskaitą po renginio.
3.7 Paslaugų teikėjas privalo nedelsiant raštu ar telefonu informuoti Perkančiąją organizaciją apie bet kokius pasikeitimus, susijusius su Paslaugų teikimu.
3.8 Paslaugų teikėjas teikdamas Paslaugų pasiūlymus dėl renginio ir maitinimo vietos bei socialinės kultūrinės programos privalo pateikti bent 3 variantus (jei įmanoma), nurodant jų kainas.
3.9 Paslaugų teikėjas turi užtikrinti nuolatinę komunikaciją ir bendradarbiavimą su Perkančiąja organizacija, derinti ir teikti jai visą reikiamą su paslaugų vykdymu susijusią informaciją. Paslaugos, suteiktos Paslaugų teikėjo iniciatyva, nesuderinus su Perkančiąja organizacija, nelaikomos pirkimo sutarties objektu ir nebus apmokamos. 
3.10 Paslaugų teikėjas, vykdydamas užsakymą, privalo įsitikinti, kad trečioji šalis turi teisę verstis atitinkama veikla (turi būtinus galiojančius leidimus, licencijas, kitus administracinius dokumentus).
3.11  Paslaugų teikėjas turi užtikrinti, kad visuomenės informavimo priemonėse nebūtų paskleisti duomenys, kuriais pažeidžiama asmens garbė ir orumas, taip pat jo privatus gyvenimas, kiti asmens duomenys, saugomi teisės aktais ir jokiais būdais nebūtų diskredituojamas Paslaugų gavėjas. 
3.12 Paslaugų teikėjas privalo užtikrinti, kad visuomenės informavimo priemonėse nebūtų pažeidžiami asmens duomenų tvarkymui keliami reikalavimai. 
3.13 Paslaugų teikėjas įsipareigoja atlyginti visus nuostolius, atsiradusius dėl trečiųjų asmenų intelektinės nuosavybės teisių pažeidimo. 
3.14  Visa Perkančiosios organizacijos pateikiama informacija Paslaugų teikėjui yra konfidenciali. Paslaugų teikėjas įsipareigoja nenaudoti šios informacijos kitose, su Perkančiosios organizacijos perkamomis paslaugomis, nesusijusiose veiklose. 

4. BENDRIEJI REIKALAVIMAI PIRKIMO OBJEKTUI

4.1. Perkančiajai organizacijai reikalinga renginių organizavimo ir aptarnavimo paslauga, atsižvelgiant į planuojamą renginį, gali apimti:
4.1.1. 2 dienų renginio, susidedančio iš oficialios ir kultūrinės dalių, planavimo, organizavimo, koordinavimo ir aptarnavimo paslaugų suteikimą;
4.1.2. renginio vietų pasirinkimo, rezervavimo ir nuomos paslaugų suteikimą, atsižvelgiant į renginio dalių formalumo lygio specifiką;
4.1.3. renginio vietų apipavidalinimo, dekoravimo ir reikalingų dekoro elementų įrengimo paslaugų suteikimą, atsižvelgiant į renginio dalių formalumo lygio specifiką;
4.1.4. renginio įrangos nuomos, montavimo, ir techninės įrangos parengimo naudojimui, pagal iš anksto suderintos renginio programos poreikį;
4.1.5. transporto paslaugų suteikimą vykdant renginio programos elementus – LR energetikos objektų lankymą, socialinės kultūrinės programos lankymą ir pagal poreikį kitas transportavimas renginio apimtyje;
4.1.6. maitinimo paslaugų suteikimą bent 2 kartus per dieną, įskaitant kavos pertraukas, pietus ir vakarienes. Preliminarus maitinimo poreikis priklausysiantis nuo galutinės, iš anksto suderintos programos: 2 pietūs, 1 arba 2 vakarienės, bei 1 kavos pertrauka.
4.1.7. socialinės kultūrinės, pramoginės renginio dalies suplanavimą, organizavimą ir įgyvendinimo koordinavimą, pagal poreikį, bet ne mažiau nei 1 kartą per visą renginį. Preliminarus kultūrinės programos poreikis1 sostinę pristatanti ekskursija
4.1.8. techninio renginio aptarnavimo paslaugas –kelionių ir vakarinės, socialinės pramoginės dalies metu.
4.2. 	Kai Perkančiajai organizacijai užsakant šioje techninėje specifikacijoje nurodytas paslaugas, paslaugų teikėjui šių paslaugų teikimui reikalinga pasitelkti kitus ūkio subjektus (toliau šiame punkte – ūkio subjektas) ar pasinaudoti jų ištekliais:
4.2.1. Paslaugų teikėjas, atlikdamas ūkio subjekto paiešką, apklausą, parinkimą privalo:
4.2.1.1. siekti, kad įsigyjant Perkančiajai organizacijai reikalingas paslaugas ir prekes būtų racionaliai naudojamos tam skirtos Perkančiosios organizacijos lėšos;
4.2.1.2. įsitikinti, kad ūkio subjektai turi teisę verstis atitinkama veikla (turi būtinus galiojančius leidimus, licencijas, kitus administracinius dokumentus);
4.2.1.3. atsižvelgti į šios techninės specifikacijos 12 dalyje nustatytus minimalius aplinkos apsaugos kriterijus.
4.2.2. paslaugų ir prekių kainos turi atitikti rinkos kainas ir turi būti derinamos su Perkančiąja organizacija raštu (el. paštu), pateikiant kainą pagrindžiančius dokumentus, o Perkančiajai organizacijai reikalaujant – mažiausiai 3 (trijų) (kai įmanoma) ūkio subjektų pasiūlymus ir kitą informaciją;
4.2.3. siekiant racionaliai naudoti lėšas, Perkančiosios organizacijos prašymu, paslaugų teikėjas privalo organizuoti trišales Perkančiosios organizacijos, paslaugų teikėjo ir ūkio subjekto derybas dėl paslaugų teikimo ir (ar) prekių tiekimo sąlygų, kainų, nuolaidų ar paramos taikymo galimybės ir pan.
4.3. Perkančioji organizacija, atsižvelgdama į renginio pobūdį, mastą ir kitas aplinkybes, siekdama nustatyti pakankamą pasirengimo paslaugų teikimui ir paslaugų teikimo terminą, paslaugų užsakymą pateikia nedelsiant, kai tik paaiškėja paslaugų poreikis, bet ne vėliau nei likus 10 (dešimt) darbo dienų iki paslaugų teikimo.
4.4. Paslaugų teikėjas ir jo darbuotojai neturi teisės siūlyti ir teikti dalyviams papildomų paslaugų negavęs Perkančiosios organizacijos atstovų rašytinio leidimo (elektroniniu paštu). Suteikus tokias papildomas paslaugas be Perkančiosios organizacijos leidimo, už jas nebus apmokama.
4.5. Paslaugų teikėjas įsipareigoja be papildomų mokesčių, per įmanomai trumpiausią terminą šalinti Perkančiosios organizacijos nurodytus paslaugų teikimo trūkumus bei atlyginti dėl paslaugų teikėjo darbuotojų ar subteikėjų kaltės padarytus nuostolius bei nuostolius už nekokybiškai suteiktas Paslaugas.
4.6. Paslaugų teikėjas atsakingas, kad visos renginio vietos bei patalpos būtų švarios, tvarkingos, patalpos – vėdinamos, ir tinkamai paruoštos. Paslaugų teikėjas turi užtikrinti, kad visa reikalinga techninė įranga būtų įrengta likus ne mažiau nei 1 val. iki renginio pradžios. Esant poreikiui, turi būti sudarytos galimybės atlikėjams ar pasirodymų dalyviams prieš renginį patikrinti įrangos veikimą.
4.7. Pasibaigus renginiui paslaugų teikėjas turi užtikrinti, kad visa renginiui reikalinga sumontuota įranga ir priemonės būtų išmontuotos ir išvežtos iš renginio vietos, patalpos ar renginio vieta po renginio būtų tinkamai sutvarkytos.
4.8. Paslaugų teikėjas, esant poreikiui, turi užtikrinti paslaugas, susijusias su patalpų ir renginio vietos dekoravimu (iškabos, stendai ir kita reikalinga atributika bei simbolika, kuri turi būti iš anksto suderinta su Perkančiąja organizacija, pagal poreikį – dekoracijų pervežimą). Iškabas, stendus ir kitą reikalingą atributiką gali pateikti Perkančioji organizacija.
4.9. Paslaugų teikėjas, jo darbuotojai visus dokumentus ir informaciją, gautą pagal sutartį, laiko konfidencialia ir be išankstinio raštiško Perkančiosios organizacijos leidimo neturi teisės pateiktų duomenų perduoti trečiajai šaliai ir neskelbia bei neatskleidžia jokių sutarties nuostatų, išskyrus atvejus, kai tai būtina vykdant sutartį. Jei nesutariama, ar būtina skelbti ar atskleisti kokias nors Sutarties nuostatas, galutinį sprendimą priima Perkančioji organizacija.
4.10. Paslaugų teikėjas, teikdamas paslaugas, privalo laikytis visų Europos Sąjungos ir Lietuvos Respublikos tesės aktų, reglamentuojančių asmens duomenų apsaugą, įskaitant, bet neapsiribojant, 2016 m. balandžio 27 d. Europos Parlamento ir Tarybos reglamentą (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo, ir kuriuo panaikinama Direktyva 95/46/EB (Bendrasis duomenų apsaugos reglamentas) ir Lietuvos Respublikos asmens duomenų teisinės apsaugos įstatymą.
4.11. Per 10 (dešimt) dienų po Sutarties įsigaliojimo paslaugų teikėjas turės su perkančiąja organizacija pasirašyti Asmens duomenų tvarkymo susitarimą dėl pagal sutartį gaunamų asmens duomenų tvarkymo. 

5. RENGINIO PLANAVIMO, ORGANIZAVIMO IR APTARNAVIMO PASLAUGOS

5.1 Paslaugų teikėjas privalo užtikrinti šioje techninėje specifikacijoje numatyto renginio planavimo, organizavimo ir aptarnavimo paslaugų suteikimą.
5.2 Renginio planavimo, organizavimo ir aptarnavimo paslaugos apima:
5.2.1 renginio koncepcijos parengimą, jos pristatymą ir derinimą su Perkančiąja organizacija;
5.2.2 renginio programos, scenarijaus ir tvarkaraščio parengimą;
5.2.3 renginio logistinių sprendimų planavimą ir koordinavimą;
5.2.4 renginio vietų parinkimą, rezervavimą ir koordinavimą;
5.2.5 renginio vedėjų, moderatorių, pranešėjų, vertėjų, atlikėjų ir kitų renginio dalyvių paiešką bei koordinavimą;
5.2.6 kvietimų rengimą;
5.2.7 renginio dalyvių registracijos organizavimą renginių vietose;
5.2.8 renginio dalyvių pasitikimą, lydėjimą nuo iš anksto numatytos renginio vietos iki lankytinų objektų, renginio salių ar pan. ir informavimą;
5.2.9 dalomosios medžiagos, dalyvių kortelių ir kitų renginio priemonių parengimą bei išdalinimą;
5.2.10 renginio programos įgyvendinimo koordinavimą renginio metu;
5.2.11 renginio vietų parengimą, įrangos ir kitų priemonių išdėstymą pagal su Perkančiąja organizacija suderintą planą;
5.2.12 operatyvų organizacinių problemų sprendimą renginio metu;
5.2.13 renginio vietų sutvarkymo organizavimą renginiui pasibaigus.
5.3 Paslaugų teikėjas privalo užtikrinti pakankamą personalo skaičių kokybiškam ir savalaikiam paslaugų teikimui.
5.3 Renginį aptarnaujantis personalas privalo:
5.4.1. laisvai kalbėti lietuvių kalba ir gebėti sklandžiai bendrauti žodžiu bei raštu vykdant šioje techninėje specifikacijoje numatytas funkcijas;
5.4.2. mokėti anglų kalbą ne žemesniu kaip B2 lygiu;
5.4.3. gebėti operatyviai spręsti iškilusias problemas ir valdyti nestandartines situacijas;
5.4.4. būti komunikabilus, mandagus ir orientuotas į renginio dalyvių poreikius.

6. RENGINIO VIETOS NUOMOS PASLAUGOS

6.1 	Renginio vietą (dažniausia patalpas), pavyzdžiui, konferencijų ar parodų salę, viešbučio salę ar pan. (toliau – renginio vieta), Paslaugų teikėjas parenka ir pasiūlo atsižvelgdamas į Perkančiosios organizacijos poreikius, pageidavimus ir renginiui keliamus reikalavimus. Tiksli informacija apie pageidaujamą renginio vietą, jai keliamus vietos (geografinės padėties), renginio vietos paruošimo (pvz., stalų, kėdžių, kito inventoriaus ar įrangos išdėstymo ir pan.), techninius, kokybinius, estetinius ir kitus reikalavimus bus pateikiama paslaugų užsakymo metu.
6.2 	Planuojamo renginio programos visapusiškam išpildymui bus reikalingos kelios skirtingos vietos (lankytini objektai, posėdžio vieta, socialinės kultūrinės, pramoginės veiklos vieta), kurios su Paslaugų teikėju bus suderintos iš anksto. 
6.3 	Renginio vietų nuomos paslaugos apima nustatytus reikalavimus atitinkančios renginio vietos nuomą, jei reikalingas leidimas, esant perkančiosios organizacijos prašymui, – leidimų gavimą ir/ar tarpininkavimą gaunat leidimą ir kitas susijusias paslaugas.
6.4 	Paslaugų teikėjas yra atsakingas už galimų rizikų, atsižvelgiant į renginio ir renginio vietų specifiką, prevenciją (pvz., paslaugų teikėjo siūlomos renginio vietos, esančios viešbutyje, faktinę atitiktį civilinės saugos (įskaitant, bet neapsiribojant, priešgaisrinę saugą) reikalavimams). Paslaugų teikėjas turi įsitikinti, ar ūkio subjektas (renginio vietos savininkas/valdytojas) turi teisę verstis atitinkama veikla, turi būtinus administracinius dokumentus (pvz., žmonių evakuacijos planus; gaisrinės saugos instrukciją; darbuotojų veiksmų kilus gaisrui planą; tinkamai pildomą gaisrinės saugos instruktažų registravimo žurnalą ir pan.), ar renginio vietos įrenginiai, įranga, konstrukcijos ir mechanizmai ir pan. yra tinkamos naudoti būklės, ar renginio vieta tinkama visiems naudoti (taip pat galimybė naudotis neįgaliesiems), ar renginio vieta turi visas priemones, reikalingas sėkmingam ir saugiam konkretaus renginio vykdymui. Šiuo tikslu paslaugų teikėjas turi iš anksto apsilankyti renginio vietoje, kad įsitikintų jos tinkamu organizavimu. Tokie vizitai turi būti atliekami iš anksto, kad prireikus būtų galima parinkti alternatyvią renginio vietą ar renginio vykdymo priemones.
6.5 	Tais atvejais, kai renginio vietoms keliamus reikalavimus atitinka daugiau nei viena vieta, paslaugų teikėjas paslaugų užsakymo derinimo metu turi siūlyti mažiausiai 3 (tris) alternatyvias renginio vietas, jei tokių vietų yra mažiau – visas galimas alternatyvias vietas, kartu nurodant preliminarias jų nuomos kainas.
6.6 	Siekiant, kad perkančiosios organizacijos paslaugoms įsigyti skirtos lėšos būtų naudojamos racionaliai, paslaugų teikėjas visais atvejais turi derėtis su ūkio subjektais (renginio vietų savininkais/valdytojais) dėl papildomų paslaugų, kurios turi būti įtrauktos į renginio vietų nuomos kainą (pvz., konferencijos įranga ir inventorius (ekranai, televizoriai, multimedija projektoriai su pultais ir reikalinga kompiuterine įranga, įgarsinimo sistema, mikrofonai, rašymo lentos ar stendai su kokybiškomis rašymo priemonėmis; pranešėjo tribūna ir pan.) su aptarnavimu, svečių pasitikimo, valymo paslaugos ir pan.).
6.7 	Atsižvelgiant į konkretaus renginio pobūdį, jei paslaugų užsakyme nenurodyta kitaip, renginio vietose privalo būti tinkamai veikiantis bevielis internetas, kurio parametrai atitinka renginio vietos dydį ir dalyvių skaičių.
6.8 	Renginio vietose turi būti užtikrintas kokybiškas įrenginių, įrangos, konstrukcijų, mechanizmų ir pan. darbas.
6.9 	Esant poreikiui, renginio vietos turi būti pritaikytos neįgaliųjų asmenų poreikiams.
6.10 	Renginio vietose turi būti paskirtas asmuo (asmenys), į kurį (-iuos) būtų galima tiesiogiai kreiptis renginio metu iškilus problemoms dėl naudojamų teritorijų, salių, patalpų ar pan. ir joms priklausančios įrenginių, įrangos, konstrukcijų, mechanizmų ir pan.
6.11 	Renginio vietose turi veikti patalpų oro kondicionavimo ir vėdinimo sistemos, pačios patalpos turi būti švarios, tvarkingos, tinkamai apšviestos, pagal poreikį – papildomai šildomos.
6.12 	Esant poreikiui, renginio vietose turi būti parengtos atskiros patalpos/darbo vietos dalyvių registravimui (su stalais ir kėdėmis šiam tikslui), kavos pertraukėlėms ir (ar) drabužinei.
6.13 	Renginio vietose paslaugų teikėjas turi pasirūpinti informacinių nuorodų, renginio darbotvarkės bei kitos reikalingos informacijos (toliau šiame punkte – informaciniai pranešimai) parengimu, taip pat pasirūpinti, kad informaciniai pranešimai renginio vietose būtų išdėstyti (pastatyti/iškabinti) aiškiai matomose ir su perkančiąja organizacija suderintose vietose.
6.14 	Renginio vietose nuoma gali apimti ir išskirtinę privačios paskirties vietą (pvz., kompleksinė sodyba ar poilsio kompleksas), kuriai būdinga:
6.14.1. teritorija, kurioje renginiui uždaroma visa sodybos, komplekso erdvė, todėl kitų asmenų patekimas į ją renginio metu nėra galimas;
6.14.2. uždaros ir atskiros erdvės (konferencijų salės, lauko erdvės, infrastruktūra) naudojamos išskirtinai renginiui.
6.15 	Esant poreikiui, perkančioji organizacija gali paprašyti, kad būtų sudaryta galimybė renginio dalyviams nemokamai naudotis iki 10 stovėjimo vietų automobilių stovėjimo aikštelėje (jei tokia yra renginio vietoje).
6.16 	Renginio vietos turi būti paruoštos likus ne mažiau kaip 1 (vienai) valandai iki renginio pradžios, jei paslaugų užsakyme nenurodyta kitaip.

7. RENGINIO ĮRANGOS NUOMOS PASLAUGOS

7.1. 	Pagal perkančiosios organizacijos poreikį numatoma įsigyti šias renginio įrangos nuomos ir aptarnavimo paslaugas: garso aparatūros nuoma, projektorius prezentacijoms, mikrofonų nuoma (jeigu renginio vieta neturi įrangos).
7.2. Bendrieji reikalavimai renginio įrangai:
7.2.1. renginio įrangą perkančioji organizacija užsako pagal poreikį. Tikslesnė informacija apie reikalingą renginio įrangą, jai keliamus kiekio, montavimo (įrengimo) vietos, terminų ir kitus reikalavimus bus pateikiama paslaugų užsakymo metu;
7.2.2. renginio įrangos nuoma ir aptarnavimo paslaugos apima renginio įrangos krovimą, transportavimą, sumontavimą / išmontavimą, įdiegimą, priežiūrą, aptarnavimą ir kitas susijusias paslaugas;
7.2.3.  renginio įranga turi būti pristatyta į nurodytą renginio vietą, sumontuota (įrengta), išbandyta, o renginiui pasibaigus, išmontuota ir išvežta paslaugų užsakyme nustatytais terminais;
7.2.4. renginio įranga turi būti veikianti ir sumontuota (įrengta), įdiegta;
7.2.5.viso renginio metu renginio vietoje turi būti kvalifikuotas renginio įrangos technikas jos aptarnavimui.
7.3. Specialieji reikalavimai mikrofonams, (bevieliai mikrofonai lankeliai / prisegami / rankiniai su radijo sistema ir priedais (pvz., mikrofono laikikliai/stovai)) jų nuomai ir aptarnavimo paslaugoms:
7.3.1. mikrofonai turi būti atsparūs mobiliųjų telefonų keliamiems trukdžiams;	
7.3.2. mikrofonai turi turėti įjungimo / išjungimo ir MUTE jungtukus.

8. RENGINIO DALYVIŲ MAITINIMO PASLAUGOS

8.1 	Renginio dalyvių maitinimo paslaugas perkančioji organizacija užsako pagal poreikį. Konkrečius reikalavimus maitinimo paslaugoms perkančioji organizacija pasirinks prieš kiekvieną konkretų vizito metu renginį. Maitinimo įstaiga turi turėti atitinkamas erdves ir reikiamą personalą operatyviam ir kokybiškam aptarnavimui.
8.2 	Maitinimo paslaugos turi būti teikiamos vadovaujantis ES teisės aktais, Lietuvos Respublikos maisto įstatymu, Lietuvos higienos norma HN 15:2005 „Maisto higiena“, kitais maisto higieną bei maisto saugą ir tvarkymą reglamentuojančiais teisės aktais. Paslaugų teikėjo siūlomi patiekalai ir gėrimai turi atitikti teisės aktų nustatytus kokybės ir tinkamumo vartoti reikalavimus, sanitarijos ir higienos normas ir kitus nustatytus standartus.
8.3 	Maitinimo ir aptarnavimo paslaugos apima maisto paruošimą, maisto ir gėrimų pateikimą priėmimų (sėdimų ir (ar) stovimų) metu, renginių dalyvių aptarnavimą, stalų serviravimą ir jų dekoravimą, atvežimą ir kitas paslaugas.
8.4 	Paslaugų teikėjas turi užtikrinti pakankamą aptarnaujančio personalo (virėjų, padavėjų) kiekį, kad užtikrintų sklandų maitinimo paslaugų teikimą. Renginius aptarnaujantys padavėjai turi mokėti anglų kalbą. 

9. TRANSPORTO NUOMOS PASLAUGOS

9.1 	Paslaugų teikėjas įsipareigoja savo rizika ir priemonėmis teikti perkančiajai organizacijai pagal jos poreikį transporto priemonių nuomos su vairuotoju Lietuvos Respublikos teritorijoje paslaugas. Preliminarus poreikis: 2 autobusai, su WC, siekiant vežti iki 70 renginio dalyvių ir 9 vietų autobusiukas skirtas nenumatytiems atvejams, 
9.2 	Renginio dalyvių vežimo paslaugos turi būti teikiamos trijų ar keturių žvaigždučių kategorijų autobusais (35–70 vietų) (pagal Tarptautinės kelių transporto sąjungos priimtą Tarptautinę turistinių autobusų klasifikavimo sistemą).
9.3 	Transporto paslaugos turi būti teikiamos techniškai ir funkcionaliai tvarkingomis, puikios būklės, reprezentatyvios išvaizdos transporto priemonėmis, pagamintomis ne vėliau nei prieš 5 metus.
9.4 	Paslaugų teikėjas tiesiogiai atsakingas, kad transporto paslaugos ir jų kokybė atitiktų Lietuvos Respublikos teisės aktų reikalavimus.
9.5 	Paslaugų teikėjas atsako už žalą, padarytą keleivio gyvybei, sveikatai ar turtui kelionės metu, jeigu nėra įrodymų, kad žala atsirado dėl paties keleivio kaltės.

10. RENGINIO SOCIALINĖS KULTŪRINĖS PROGRAMOS ORGANIZAVIMO PASLAUGOS
10.1. 	Pagal iš anksto su perkančiąja organizacija suderintą planą socialinė kultūrinė programa organizuojama Vilniuje ir kitose Lietuvos Respublikos vietose. Preliminarus poreikis: kelionių į arba iš strateginių energetikos objektų lankymo metu aplankytas bent 1 lankytinas objektas (piliakalnis, tvirtovė, memorialas ar pan.), 1 vakarinė kultūrinės programos dalis, pirmosios renginio dienos vakare, 1 ekskursija Vilniaus mieste, antrosios renginio dienos vakare. 
10.2. 	Socialinė kultūrinė programa gali apimti ekskursijų Vilniuje ir kitose Lietuvos Respublikos vietose su angliškai (esant poreikiui ir kitomis kalbomis) kalbančiu gidu, koncertų organizavimą, įėjimo bilietų į lankomus objektus (muziejus, parodas, koncertus ir kitas vietas) užsakymą ir pirkimą, išvykas po Lietuvos teritoriją ir kitas panašias paslaugas.
10.3. 	Paslaugų teikėjas privalo užtikrinti socialinei kultūrinei programai vykti reikalingą įrangą (įskaitant laikinų rūbinių, paviljonų, stendų įrengimą), baldus, aptarnavimą, renginio aptarnaujantį personalą ir kitas su tokio pobūdžio renginio organizavimu susijusias paslaugas. 

11. ŽALIEJI KRITERIJAI

11.1 	Paslaugų teikėjas įsipareigoja mažinti popieriaus sunaudojimą, atsisakyti nebūtino dokumentų kopijavimo ir spausdinimo, jeigu bus naudojamos kanceliarinės prekės, jos turi būti pagamintos iš perdirbtų žaliavų arba tinkamos perdirbimui.
11.2 	Paslaugų teikėjas įsipareigoja Paslaugų teikimo metu susidariusias atliekas rūšiuoti ir atliekas tinkamas perdirbimui ar pakartotinam panaudojimui perduoti tokias atliekas turinčiam teisę tvarkyti atliekų tvarkytojui, o netinkamas perdirbimui ar pakartotinam panaudojimui – utilizuoti specialiai tam skirtose vietose.
11.3 	Jei Paslaugų vykdymo metu Paslaugų teikėjo naudojamos prekės/medžiagos/žaliavos turi būti tiekiamos ar perduodamos antrinėje pakuotėje, ji turi atitikti pakuotėms nustatytus minimalius aplinkos apsaugos kriterijus, nebent tai prieštarauja higienos normoms: pakuotės turi būti laikytinos perdirbamosiomis pakuotėmis pagal Lietuvos Respublikos mokesčio už aplinkos teršimą įstatymo nuostatas.
11.4 	Jeigu bus naudojama dalomoji medžiaga, ji gali būti išsiųsta renginio dalyviams elektroniniu paštu prieš renginį arba atspausdinta ant abiejų lapo pusių ir padalinta renginio dalyviams renginio metu.

12. ATSAKOMYBĖ UŽ ŽALĄ RENGINIO METU

12.1 	Paslaugų teikėjas prisiima visišką atsakomybę už bet kokią žalą, padarytą renginio metu tiek dalyvių sveikatai, tiek renginio metu naudojamai ar nuomojamai įrangai, jeigu tokia žala atsirado dėl Paslaugų teikėjo veiksmų, neveikimo, Paslaugų teikėjo darbuotojų, subrangovų ar Paslaugų teikėjo pateiktos įrangos gedimo.
12.2 	Paslaugų teikėjas įsipareigoja atlyginti visus nuostolius, įskaitant turtinę ir neturtinę žalą, atsiradusią dėl aukščiau nurodytų priežasčių bei užtikrinti, kad renginio metu būtų laikomasi visų saugos reikalavimų, numatytų galiojančiuose teisės aktuose.

